Rīgā 13.01.2017. Nr.1-19.2/16

Par pedagogu lojalitāti

Latvijas Republikai un tās Satversmei

2017.gada 1.janvārī stājās spēkā Izglītības likuma grozījumi, kas nosaka rīcību, ja tiek konstatēts, ka pedagogs vai izglītības iestādes vadītājs nav lojāls Latvijas Republikai un tās Satversmei, pārkāpj diskriminācijas un atšķirīgas attieksmes aizliegumu, kā arī nepilda pienākumu audzināt krietnus, godprātīgus cilvēkus – Latvijas patriotus.

Izglītības kvalitātes valsts dienests (turpmāk – kvalitātes dienests) atkārtoti informē, ka prasība pedagogam un izglītības iestādes vadītājam būt lojālam Latvijas Republikai un tās Satversmei stājās spēkā jau 2015.gada 16.jūlijā.

Lai sniegtu atbalstu izglītības iestādēm un pedagogiem, kā arī veicinātu vienotas izpratnes veidošanos, kvalitātes dienests vērš uzmanību uz būtiskākajiem aspektiem saistībā ar termina „lojalitāte” izpratni un Izglītības likumā noteikto normu ievērošanu.

Nosakot pedagogu un izglītības iestāžu vadītāju pienākumu būt lojāliem Latvijas Republikai un tās Satversmei, likumdevējs jau ir precizējis Izglītības likumā lietoto terminu „lojalitāte”, attiecinot to uz valstī nostiprinātajām vērtībām, it īpaši Latvijas Republikas Satversmes preambulā un 1.-4.pantā noteikto, kas nozīmē Latvijas kā neatkarīgas demokrātiskas republikas, kur suverēnā vara pieder Latvijas tautai, un vienotas Latvijas teritorijas atzīšanu, cieņu pret Latvijas karogu un latviešu valodu kā vienīgo valsts valodu.

Pedagogam ir ne tikai jāciena un jāievēro Latvijas Republikas Satversmē nostiprinātās vērtības, bet arī pašam ar savu rīcību jāveicina minēto vērtību izpratne un ievērošana. Tāpat pedagogam ir jāaudzina Latvijas patrioti un jāstiprina piederība Latvijas Republikai, jāpilda citi pedagoga pienākumi. Minēto pienākumu izpilde arī apliecina pedagoga lojalitāti, un tā nav īpaši jāpierāda.

Ņemot vērā Izglītības likuma 51.panta otrajā daļā noteikto pedagoga atbildību par savu darbu, tā metodēm, paņēmieniem un rezultātiem:

* pedagoga darbībai jāatbilst Latvijas Republikas Satversmē, valsts izglītības standartos un vadlīnijās, izglītības iestādes darbības mērķī un uzdevumos, kā arī īstenotajās izglītības programmās noteiktajam;
* pedagogam ir būtiska loma izglītojamo motivēšanā un pozitīvas attieksmes veidošanā;
* pedagogam arī ārpus sava darba laika jāievēro pedagoga profesijai noteiktie ierobežojumi, jāpilda pedagoga pienākumi un jāievēro pedagoga profesionālās ētikas normas;
* pedagoga paustais viedoklis un rīcība var būtiski ietekmēt izglītojamo attieksmi pret sabiedrībā notiekošiem procesiem.

Kvalitātes dienesta skatījumā nelojalitāte Latvijas Republikai un tās Satversmei izpaužas kā apzināta rīcība vai apzināts rīcības trūkums, paužot neuzticību Latvijas Republikai un tās Satversmē nostiprinātajām pamatvērtībām.

Līdz ar to ir nošķirama pedagoga nelojalitāte no, piemēram, pedagoga profesionālās kompetences trūkuma, pieļautajiem izglītības programmas īstenošanas prasību pārkāpumiem vai paustās kritikas pret Latvijas valdību, ko var vērtēt kā iespējamo pedagoga profesionālās ētikas normu neievērošanu un piemērot disciplināro vai ētisko atbildību.

Tādējādi nav pieļaujams, ka pedagoga rīcība vai paustais viedoklis ir pretrunā ar:

1. Latvijas Republikas Satversmē noteiktajām pamatvērtībām, necienot, noniecinot vai noliedzot:

* Latviju kā neatkarīgu demokrātisku republiku;
* valsts suverēnās varas piederību Latvijas tautai;
* Latvijas valstisko neatkarību;
* Latvijas teritorijas nedalāmību;
* latviešu valodu kā vienīgo valsts valodu;
* Latvijas valsts simbolus – karogu, himnu un ģerboni;

1. Ministru kabineta 2016.gada 15.jūlija noteikumos Nr.480 „Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība” noteikto, tostarp attiecībā uz:

* izglītības procesā izmantojām mācību metodēm;
* izglītības procesā izmantojamiem mācību līdzekļiem;
* pedagoga organizētiem vai atbalstītiem pasākumiem,

publiski noliedzot, attaisnojot, slavinot Padomju Sociālistisko Republiku Savienības un nacistiskās Vācijas īstenotā genocīdu, noziegumus pret cilvēci, noziegumus pret mieru vai kara noziegumus pret Latvijas Republiku un tās iedzīvotājiem vai rupji noniecinot, aicinot likvidēt Latvijas Republikas valstisko neatkarību un teritoriālo vienotību.

Ja kvalitātes dienesta rīcībā nonāks informācija par iespējamo pedagoga vai izglītības iestādes vadītāja nelojalitāti Latvijas Republikai un tās Satversmei, katrs gadījums tiks izvērtēts individuāli, vispusīgi un objektīvi, tostarp:

* iepazīstoties klātienē ar mācību un audzināšanas procesa norisi, ja nepieciešams vērojot pedagoga īstenotās mācību stundas, nodarbības;
* pieprasot skaidrojumu no izglītības iestādes dibinātāja, vadītāja, pedagoga;
* izvērtējot pedagoga mācību un audzināšanas procesā izmantojamos mācību līdzekļus;
* veicot izglītojamo, vecāku, pedagogu aptauju;
* iepazīstoties ar izglītības iestādes darbību reglamentējošiem dokumentiem, t.sk. audzināšanas darba virzieniem un audzināšanas plāniem;
* nepieciešamības gadījumā iesaistot citas atbildīgās institūcijas.

Gadījumā, ja izglītības iestādes vadītāja rīcībā ir informācija par iespējamo pedagoga nelojalitāti Latvijas Republikai un tās Satversmei, izglītības iestādes vadītājam ir pienākums informēt kvalitātes dienestu, kam likumdevējs ir deleģējis tiesības veikt atbilstošu izvērtējumu.

Ja kvalitātes dienests konstatēs pedagoga / izglītības iestādes vadītāja nelojalitāti Latvijas Republikai un tās Satversmei, diskriminācijas un atšķirīgas attieksmes aizlieguma pārkāpšanu vai pienākuma audzināt krietnus, godprātīgus cilvēkus – Latvijas patriotus nepildīšanu, ievērojot Izglītības likumā noteikto, darba devējam tiks pieprasīta darba tiesisko attiecību izbeigšana.

Jāņem vērā, ka minētās personas varēs atsākt strādāt par pedagogu pēc viena gada no darba tiesisko attiecību izbeigšanās dienas.

Lūdzam pašvaldību izglītības pārvaldes un izglītības speciālistus informēt par šīs vēstules saturu izglītības iestādes, aicinot ņemt vērā tajā norādīto informāciju turpmākajā darbībā, kā arī neskaidrību gadījumā sazināties ar kvalitātes dienestu.

Vadītāja I.Juhņēviča

*Platonovs 67507837*

*maksims.platonovs@ikvd.gov.lv*

*Veinberga 67358077*

*jana.veinberga@ikvd.gov.lv*